b"\n_START_ARTICLE_\nSpejlreflekskamera\n_START_PARAGRAPH_\nEt spejlreflekskamera eller SLR (single-lens reflex) er en s\xc3\xa6rlig type kamera, hvor der inde i kameraet er monteret et system af spejle og prismer, s\xc3\xa5 det billede, man ser i kameraets s\xc3\xb8ger, er identisk med det endelige billede, idet motivet betragtes gennem kameraets objektiv._NEWLINE_Dette er i mods\xc3\xa6tning til et s\xc3\xb8gerkamera, og det to-\xc3\xb8jede spejlreflekskamera (TLR - Two Lens Reflex), hvor s\xc3\xb8geren har sin egen linse._NEWLINE_Der findes b\xc3\xa5de analoge og digitale spejlreflekskameraer.\n_START_SECTION_\nVirkem\xc3\xa5de\n_START_PARAGRAPH_\nLyset fra motivet opfanges af objektivet, som indeholder mekanik til at fokusere lyset. Derefter reflekteres lyset i et spejl op p\xc3\xa5 en matskive, hvor motivet bliver gentegnet. Billedet p\xc3\xa5 matskiven bliver samlet af en samlelinse, som ofte udf\xc3\xb8rt som en s\xc3\xa5kaldt fresnellinse. Lyset passerer gennem en pentaprisme, som er et femkantet stykke glas, som kan spejle og vende billedet, s\xc3\xa5 det kan ses retvendt gennem s\xc3\xb8geren._NEWLINE_N\xc3\xa5r der trykkes p\xc3\xa5 udl\xc3\xb8seren, vipper spejlet op mod matskiven, s\xc3\xa5 lyset nu i stedet falder ind mod lukkeren, som kan \xc3\xa5bne for eksponering af filmen/sensoren. N\xc3\xa5r eksponeringen er f\xc3\xa6rdig, falder spejlet tilbage, s\xc3\xa5 man igen kan se motivet gennem s\xc3\xb8geren._NEWLINE_Der findes enkelte varianter af denne opbygningsmodel: Billigere kameratyper har et pentaspejl i stedet for en prisme, hvilket giver et vist lystab, men til geng\xc3\xa6ld lavere pris og v\xc3\xa6gt. Visse Hasselblad-modeller har en centrallukker i objektivet, og visse Olympus-modeller har s\xc3\xb8gersystemet lagt p\xc3\xa5 siden af kameraet._NEWLINE_Men langt de fleste modeller f\xc3\xb8lger standardopbygningen.\n_START_SECTION_\nUdvikling og historie\n_START_PARAGRAPH_\nPrincippet med at spejle motivet p\xc3\xa5 en matskive er kendt tilbage til 1600-tallet og er blevet anvendt i camera obscura-apparater. Men som kameratype begyndte spejlreflekskameraet for alvor at blive udviklet i begyndelsen af 1900-tallet, f\xc3\xb8rst som storformat-kameraer og efterh\xc3\xa5nden som mindre formater kom frem, fulgte kameraudviklingen med._NEWLINE_Det f\xc3\xb8rste 35 mm spejlreflekskamera var det russiske GOMZ sport (1935), men det egentlige gennembrud kom med det tyske Ihagee Kine-Exakta (1936); Exakta-serien blev udviklet indtil 1970'erne og betragtes af mange som et legendarisk pioner-kamera. Et andet tysk m\xc3\xa6rke, Contax, som blev udviklet af Carl Zeiss, tilf\xc3\xb8jede prismes\xc3\xb8geren monteret over en fresnellinse, og dermed havde kameratypen f\xc3\xa5et den grundform, som eksisterer endnu i dag._NEWLINE_Fra 1950'erne kom flere japanske fabrikater til. Asahi (senere kendt som Pentax) var de f\xc3\xb8rste, som snart blev efterfulgt af Canon og Nikon._NEWLINE_Grundformen er som n\xc3\xa6vnt u\xc3\xa6ndret gennem mange \xc3\xa5r, s\xc3\xa5 udviklingen har i stedet g\xc3\xa5et p\xc3\xa5 automatik: Automatisk eksponering, automatisk fokus, automatisk filmfremf\xc3\xb8ring, osv._NEWLINE_I 1990'erne begyndte den digitale teknologi s\xc3\xa5 sm\xc3\xa5t at g\xc3\xb8re sig g\xc3\xa6ldende, og efterh\xc3\xa5nden som teknikken er blevet billigere, har det fortr\xc3\xa6ngt film. Canon var de f\xc3\xb8rste til at introducere et digitalt spejlreflekskamera til under 10.000 kr (EOS 300D fra 2003), og de andre fabrikater fulgte hurtigt med.\n_START_SECTION_\nFordele og ulemper\n_START_PARAGRAPH_\nKameratypen er beh\xc3\xa6ftet med b\xc3\xa5de fordele og ulemper\n_START_SECTION_\nFordele\n_START_PARAGRAPH_\nDen grundl\xc3\xa6ggende fordel ved spejrefleks-princippet er, at man kan se motivet, som det bliver opfanget af objektivet. Dermed kan man undg\xc3\xa5 parallakse-fejl, som ellers opst\xc3\xa5r, n\xc3\xa5r s\xc3\xb8geren har en anden position end objektivet. Desuden er man i stand til at vurdere skarphedsdybden ved at betragte motivet efter nedbl\xc3\xa6nding._NEWLINE_En anden v\xc3\xa6sentlig fordel ved kameratypen er den fleksibilitet, som f\xc3\xb8lger med. N\xc3\xa6sten alle spejlreflekskameraer har udskiftelige objektiver, og mange tilbyder ogs\xc3\xa5 f.eks. udskiftelige matskiver og s\xc3\xb8gere. Desuden findes et v\xc3\xa6ld af tilbeh\xc3\xb8r som flashsystemer, fjernudl\xc3\xb8sere, optiske filtre, m.v. Egentlig er det ikke en teknisk konsekvens af selve kameratypen \xe2\x80\x93 der findes f.eks. ogs\xc3\xa5 systemkameraer af m\xc3\xa5ls\xc3\xb8gertypen \xe2\x80\x93 men alligevel er spejlrefleks-segmentet s\xc3\xa6rlig st\xc3\xa6rkt p\xc3\xa5 dette punkt._NEWLINE_Med udbuddet af udstyr f\xc3\xb8lger ogs\xc3\xa5 et stort udvalg af objektiver, b\xc3\xa5de som originalt tilbeh\xc3\xb8r og fra alternative leverand\xc3\xb8rer. Til typiske spejlreflekskameraer kan man med standardprodukter f\xc3\xa5 br\xc3\xa6ndvidder over et kolossalt sp\xc3\xa6nd fra under 10 mm til over 2000 mm.\n_START_SECTION_\nUlemper\n_START_PARAGRAPH_\nSpejlreflekskameraer er f\xc3\xb8rst og fremmest st\xc3\xb8rre og tungere end simplere kameratyper, fordi de skal have plads til spejlmekanismen og s\xc3\xb8gerprismen. I den forbindelse har det ogs\xc3\xa5 betydning, at man er n\xc3\xb8dt til at have s\xc3\xa5 meget plads mellem filmplanet og objektivets bagkant, at spejlet har plads til at svinge op. Den relativt store afstand tager ikke alene plads op, den g\xc3\xb8r det ogs\xc3\xa5 vanskeligere at fremstille vidvinkelobjektiver, hvor man m\xc3\xa5 ty til avancerede retrofokus-principper._NEWLINE_Processen med et svingbart spejl har i sig selv et antal ulemper: Det tager tid, fra man har trykket p\xc3\xa5 udl\xc3\xb8seren, til billedet kan tages, det giver akustisk st\xc3\xb8j, det giver kamerarystelser, og det g\xc3\xb8r, at s\xc3\xb8geren bliver sort i eksponeringstiden \xe2\x80\x93 det sidste betyder i \xc3\xb8vrigt ogs\xc3\xa5, at man aldrig ser en flashudladning i s\xc3\xb8geren, da den jo falder sammen med eksponeringstidspunktet. Spejlet har f\xc3\xb8r i tiden forhindret at digitale spejlreflekskameraer kan bruge sensoren som s\xc3\xb8gerenhed, men i de seneste \xc3\xa5r har modeller fra Olympus herunder Panasonic og Leica, Fujifilm, Nikon og Canon tilbudt Live view, hvor man som bruger kan bruge sk\xc3\xa6rmen bagp\xc3\xa5 som s\xc3\xb8ger som det kendes fra de fleste kompaktkameraer. Teknikken kan v\xc3\xa6re forskellig fra to sensorer i kameraet (Olympus) til, at spejlet klappes op mens der bruges liveview (Canon)."